નવગુજરાતના 'કૂકડેકૂક' અહેવાલનો પડઘો: કૌભાંડમાં વગોવાયેલા અધિકારીની બદલી
નવગુજરાત સમય | Publish Date: Jan 21 2019 9:29PM
- રાજકોટના વોર્ડ ૧૦માં કોમ્યુનિટી હોલમાં ઇલેક્ટ્રિક કામમાં ૧.૭ કરોડનો ભ્રષ્ટાચારનો મામલો:
- અધિકારીએ મૂકેલી ફાઇલ મ્યુનિ. કમિશનરે પાસ કરી હતી: જો કે સ્ટેન્ડિંગ કમિટીએ કૌભાંડ અટકાવતા મામલો ખૂલ્યો
રાજકોટના વોર્ડ ૧૦માં કોમ્યુનિટી હોલમાં ઇલેક્ટ્રિક કામના કૌભાંડમાં વગોવાયેલા અધિકારીની સજારૂપ બદલી કરી દેવામાં આવી છે. નવગુજરાત સમયએ કૌભાંડ અંગે અહેવાલ આપ્યા બાદ તંત્ર તુરંત હરકતમાં આવ્યું હતું અને એક્શન લેવાની ફરજ પડી હતી.
વાત એમ છે કે, રાજકોટના વોર્ડ ૧૦માં કોમ્યુનિટી હોલમાં ઇલેક્ટ્રિક સહિતનું કામ કરવાના કોન્ટ્રાક્ટ માટે કમિશનર ટુ પીએ ટેક્‌નિકલ અધિકારી જયેશ કૂકડિયાએ ફાઇલ મૂકી હતી. જેમાં ૪.૩૮ કરોડના કામનો અંદાજ હતો. કમિશનર બી.એન. પાનીએ ફાઇલ પાસ કરી પણ સ્ટેન્ડિંગ કમિટીમાં ફાઈલ અટકી. સ્ટેન્ડિંગે રિ ટેન્ડર કરી કામ ૩.૨૩ કરોડમાં આપ્યું. મતલબ કે ૧.૭ કરોડના ભ્રષ્ટાચારનો પ્લાન હતો, જે ફેઇલ ગયો.
આ કૌભાંડ સામે આવતા ફાઇલ મુકનારા અધિકારી વગોવાયા હતા. કૌભાંડ સામે નવગુજરાત સમયએ કૂકડેકૂક કરીને જાગૃતિ અહેવાલ પ્રકાશિત કર્યો હતો. જેના પગલે તંત્રને તાત્કાલિક કમિશનર ટુ પીએ ટેક્‌નિકલ જયેશ કૂકડીયાની સિટી બસ મેનેજમેન્ટમાં બદલી કરી દેવામાં આવી. આ બદલી સજારૂપ મનાય છે. નોંધનીય છે કે, આ અધિકારીએ છેલ્લા દોઢ દાયકાથી પોતાની જગ્યાએ અડ્ડો જમાવ્યો હતો..